Predkladacia správa

	Na rokovanie vlády Slovenskej republiky predkladá minister vnútra Slovenskej republiky návrh zákona, ktorým sa mení a a dopĺňa zákon Národnej rady Slovenskej republiky  č. 171/1993 Z.z. o Policajnom zbore v znení neskorších predpisov.

Cieľom predkladaného návrhu zákona je vytvoriť právne predpoklady na zlúčenie úradu justičnej polície s kriminálnou políciou; súčasne sa navrhuje doplniť ustanovenia zákona o Policajnom zbore upravujúce preukazovanie príslušnosti k Policajnému zboru tak, že príslušnosť k Policajnému zboru bude policajt v služobnej rovnošate s identifikačným číslom preukazovať pri výkone služobnej činnosti aj svojou menovkou. Navrhuje sa, aby menovka policajta obsahovala jeho meno, priezvisko a prípadne titul. Súčasne sa navrhuje         v súlade so schválenou Stratégiou dobudovania ochrany štátnej hranice Schengenského typu doplniť zákon o Policajnom zbore aj o spolupôsobenie Policajného zboru pri zabezpečovaní ochrany civilného letectva. 

Návrh zákona bol vypracovaný v súlade s Programovým vyhlásením vlády Slovenskej republiky bod 4 časť B - vnútorná bezpečnosť a na základe Plánu legislatívnych úloh vlády Slovenskej republiky na rok 2003.

	Návrh zákona bol predmetom medzirezortného pripomienkového konania v rámci ktorého bol zaslaný celkom 34 pripomienkujúcim subjektom (ministerstvám, ostatným ústredným orgánom štátnej správy, Národnej banke Slovenska, Najvyššiemu kontrolnému úradu Slovenskej republiky, Najvyššiemu súdu Slovenskej republiky, Generálnej prokuratúre Slovenskej republiky a Konfederácii odborových zväzov). Návrh zákona nebolo potrebné  vzhľadom na jeho obsah prerokovať v Rade hospodárskej a sociálnej dohody. Vyhodnotenie medzirezortného pripomienkového konania je uvedené v samostatnej časti tohto materiálu.

Návrh zákona nepredpokladá zvýšený dopad na štátny rozpočet, rozpočet obcí,              rozpočet vyšších územných celkov ani na hospodárenie verejnoprávnej inštitúcie. Taktiež nemá žiadne environmentálne dopady ani dopady na pracovné sily. 

	Návrh zákona bol prerokovaný 4. februára 2003 Legislatívnou radou vlády Slovenskej republiky, ktorá k nemu uplatnila niekoľko legislatívnotechnických pripomienok. Pripomienky Legislatívnej rady vlády Slovenskej republiky boli do návrhu zákona zapracované. 

Návrh zákona sa predkladá v novom znení, bez rozporov. 

Vyhlásenie o bezrozpornosti

	Vzhľadom na to, že odporúčajúce pripomienky boli akceptované a na osobitnom rokovaní 15. januára 2003 so zainteresovanými subjektami (Ministerstvom spravodlivosti Slovenskej republiky a Inštitútom pre aproximáciu práva Slovenskej republiky)  boli všetky rozpory odstránené, návrh zákona, ktorým sa mení a dopĺňa zákon Národnej rady Slovenskej republiky č. 171/1993 Z.z. o Policajnom zbore v znení neskorších predpisov                             sa predkladá na rokovanie vlády Slovenskej republiky bez rozporov.